Raser mot skatteplaner i vest: – Vi kan ikke ha Cayman Islands på Nesøya
Asker vurderer å kutte i den kommunale formuesskatten. Oslo SV frykter at det vil gi flere skatteflyktninger. – Det er et kvarter med Porsche fra Smestad til Asker – så klart kommer noen til å flytte. Vi kan ikke ha Cayman Islands på Nesøya med masse skatteflyktninger fra Oslo, sier Sunniva Holmås Eidsvoll til Aftenposten. Hun er tidligere byråd og nåværende gruppeleder for SV i Oslo bystyre.  Om Asker kutter i formuesskatten, frykter Eidsvoll en storstilt skatteflukt til nabokommunen i vest.  – Jeg er dypt bekymret for at dette vil få store konsekvenser for inntektene til Oslo. Vi trenger hver krone for å utjevne forskjeller i levekår. Skatteparadis i vest? Mandag skrev Klassekampen at det politiske flertallet i Asker kommune – bestående av Høyre, Venstre, Frp og KrF – vurderer å følge eksempelet til Bø i Nordland og kutte den kommunale fomuesskatten.  Helt konkret innebærer dette at de skal hyre inn eksterne konsulenter til å se på konsekvensene av å kutte eller fjerne den kommunale delen av formuesskatten. – Vi har de siste årene sett mange eksempler på at norske gründere og investorer har flyttet til land med gunstigere skattevilkår. Asker har gått glipp av både kapital og gode hoder som burde vært brukt til å utvikle arbeidsplasser her lokalt, sier Tonje Lavik Pederssen, gruppeleder for Frp i Asker, til Klassekampen. I Norge er formuesskatten på 1 prosent av ligningsformuer mellom 1,7 millioner kroner og 20 millioner kroner. Har du en formue på over 20 millioner, går 1,1 prosent av dette til formuesskatt. Av dette går mesteparten, 0,7 prosent, til kommunen. Ber Oslo Høyre ta grep Eidsvoll spør seg om Oslos byrådsleder Eirik Lae Solberg (H) kan leve med at partifellene i vest lokker skattebetalere til seg. – Hvis de store formuene flyttes fra Oslo for å unngå formueskatt, så betyr det mindre penger til skoler, barnehager, sykehjem og kollektivtransport for folk i Groruddalen og Oslo Sør. Syns virkelig byrådslederen at det er greit? Hun har en klar oppfordring: – Nå forventer jeg at Eirik Lae Solberg er tydelige og at byrådet vil kjempe for velferden til innbyggerne i Oslo.  – Bør gå svært stille i dørene Byrådsleder Solberg lar seg imidlertid ikke bekymre.  – Det er virkelig ikke en utredning av et mulig kutt i den kommunale formueskatten i Asker kommune som truer skatteinntektene og de kommunale velferdstilbudene i Oslo. Det er det SVs og regjeringens økning i skatten på norsk eierskap som gjør, slår han fast. Solberg viser til de siste års skatteflukt til utlandet. I 2022 regnet økonomiavisen E24 seg frem til at to prosent av de med over 100 millioner i formue har forlatt Norge siden 2011. – Jeg er mye mer bekymret for hvordan skjerpingene i formueskatten nasjonalt fører til at norske eiere flytter ut av Oslo og Norge og tar med seg skattepengene til utlandet. En eventuell utflytting til Asker vil til sammenlikning være forsvinnende liten. Han mener dessuten at SV burde sitte stille i båten. – Vi har nylig overtatt en kommune som har vært preget av sløsing og enorme budsjettsprekker. Det er stort behov for å rydde opp i økonomien. SV bør gå svært stille i dørene etter å ha vanstyrt Oslos økonomi gjennom åtte år.
Asker vurderer å redusere formuesskatten, og Oslo SV er bekymret for at det vil føre til skatteflyktninger.  Oslo Høyre mener skatteøkninger fra SV og regjeringen utgjør større risiko for skatteinntektene til Oslo enn Askers eventuelle skattekutt.